વેજપુર! નામ પડતાં જ ગામની સીમમાં ગહેકતા મોરલા મનમાં ટહુકવા લાગે, ખેતરોમાં ઝૂલતો મોલ નજર સમક્ષ રમવા લાગે, નદી કાવેરીનો ઓવારો સાદ પાડતો જણાય. કાળિયા ડુંગરની પગદંડીઓનો પોકાર અફળાય, ડુંગરના મથાળે આવેલા મા અંબાના મંદિરની ધજા ફરફરતી દેખાય, પાદરનું બસ-સ્ટૅન્ડ, શાળાનું જર્જરિત મકાન, ઘેલા પટેલની વાડીનો કૂવો, ગાયોનું ધણ, શેરીક્રિકેટ, ઘરઆંગણાનો આંબો - વતનની માટી જ એવી કે એના મહેકભર્યા ઉલ્લેખમાત્રથી આખેઆખું બાળપણ જીવંત થઈ ઊઠે!